text: Busrute forsvinder: Skolebørn kan ikke komme i skole
  07 december 2015 kl. 15.24
  Om en uge skifter Sydtrafik køreplan for flere busser. I Skjoldbjerg betyder det blandt andet, at 16 skolebørn må kigge langt efter bussen. 
  Om en uge kan de vente længe ved busstoppestedet i Skjoldbjerg. Her stopper Sydtrafik nemlig med at køre igennem den lille landsby. Fra den 13. december er Sydtrafik nemlig klar med en ny køreplan, og den betyder, at rute 179 ikke længere kører igennem Skjoldbjerg på busturen mellem Vejen, Vorbasse og Billund. Den kører i stedet til Hejnsvig.
  I Skjoldbjerg får det den konsekvens, at 16 skoleelever ikke længere kan køre med bus i skole til Vorbasse og Billund. Og at andre borgere ikke kan komme til de større byer for eksempelvis at foretage deres indkøb.
  Sydtrafik oplyser til TV SYD, at det ganske enkelt er passagergrundlaget, som gør, at bussen om en uge kører igennem Hejnsvig og ikke Skjoldbjerg. Sydtrafik peger blandt andet på, at der er flere fra Hejnsvig, der har arbejde i Billund, end der er i Skjoldbjerg.
  Du kan se mere til sagen i klokken 19.30 mandag, hvor TV SYD er klar på skærmen.
  